CV ออกหุ้นกู้วงเงิน 500 ลบ. ชูดอกเบี้ย 6.25% ขายสถาบัน-รายใหญ่ 14-18 ก.ค.
CV ออกหุ้นกู้วงเงิน 500 ลบ. ชูดอกเบี้ย 6.25% ขายสถาบัน-รายใหญ่ 14-18 ก.ค. นำเงินขยายธุรกิจวิศวกรรม-พลังงานหมุนเวียน
CV ออกหุ้นกู้วงเงิน 500 ลบ. ชูดอกเบี้ย 6.25% ขายสถาบัน-รายใหญ่ 14-18 ก.ค. นำเงินขยายธุรกิจวิศวกรรม-พลังงานหมุนเวียน
20 มิ.ย. 2565

บริษัท โคลเวอร์ เพาเวอร์ จำกัด (มหาชน) หรือ CV ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกและเสนอขายหุ้นกู้ของบริษัท ครั้งที่ 1/2565 ซึ่งบริษัทมีสิทธิไถ่ถอนหุ้นกู้ก่อนครบกำหนดไถ่ถอน  มูลค่าไม่เกิน 500 ล้านบาท เป็นจำนวนเสนอขาย 400 ล้านบาท และสำรองเพื่อการเสนอขายเพิ่มเติม ไม่เกิน 100 ล้านบาท หุ้นกู้มีอายุ 2 ปี 6 เดือน อัตราดอกเบี้ยคงที่ร้อยละ 6.25 ต่อปี ชำระดอกเบี้ยทุกๆ 3 เดือน ตลอดอายุหุ้นกู้
โดยเสนอขายต่อผู้ลงทุนสถาบัน และ/หรือ ผู้ลงทุนรายใหญ่ ระหว่างวันที่  14-15 และ 18 ก.ค.65 ผู้จัดการการจัดจำหน่ายหุ้นกู้ คือ บล.เอเอสแอล บล.ซีจีเอส-ซีไอเอ็มบี (ประเทศไทย) บล.เคทีบีเอสที และ บล.สยามเวลธ์ โดยบริษัทหลักทรัพย์จัดการการลงทุน เอเชีย เวลท์ จำกัด เป็นนายหน้าซื้อขายตราสารหนี้ ทั้งนี้ บริษัท ไม่มีการจัดอันดับความน่าเชื่อถือของบริษัท
ทั้งนี้ CV จะนำเงินไปลงทุนในธุรกิจโรงงานผลิตเชื้อเพลิงชีวมวลอัดเม็ด (Wood  Pellets) จำนวน 200-250 ล้านบาท ในปี 65 , ใช้เพื่อขยายธุรกิจด้านวิศวกรรมและธุรกิจเกี่ยวเนื่องพลังงานหมุนเวียน จำนวน 50-100 ล้านบาท ใช้ในปี 65-66 ,ใช้เพื่อชำระคืนเงินกู้จากสถาบันการเงิน จำนวน 50-100 ล้านบาท ในปี 65 และเป็นเงินทุนหมุนเวียน จำนวน 50-200 ล้านบาท ใช้ในปี 65-66